Interiør i videregående skole

Interør og Utstillingsdesign (VG2) og Interiørdesign (VG3) er utdanningsprogram i norsk videregående skole. For å kunne begynne på Interiør og Utstillingsdesign må man ta Design og håndverk (VG1) først som innledningskurs.

VG2 
Etter å ha tatt VG2 Interiør og utstillingsdesign kan man bli interiørkonsulent, utstillingsdesigner eller profileringsdesigner. En interiørkonsulents oppgave er å gi råd til innredning av hjem og offentlig bygg. Hensikten er å hjelpe kundene sine til å få en praktisk innredning med en estetikk kunden kan like. En profileringsdesigner kan jobbe i reklame-, design- og mediebyråer, og kan også jobbe i grafiske bedrifter og informasjonsvirksomheter. I utdanningsprogrammet VG2 vil man lære om hvordan man tegner skisser, arbeids- og presentasjonstegninger, og hvordan bruk av virkemidler som form, farge, skrift, typografi, bilde og belysning vil påvirke produktet man lager.

I tillegg til programfagene har alle yrkesfag fellesfag som er obligatoriske, som engelsk, kroppsøving, norsk og samfunnsfag. Programfagene på VG2 deles opp i to kategorier: produktdesign og produksjon. Disse to fagkategoriene omhandler ulike temaer innenfor yrkesfaget. Produktdesign dreier seg i vesentlig grad om det teoretiske, som idéskaping og -utvikling, fargelære og tekniske detaljer. Produksjonsfaget er i overveiende grad praktisk rettet. Det kan innebære klipping, liming, tegning, modellbygging, bygging av utstillinger og lignende.

VG3 
Interiør VG3 fokuserer bare på interiør siden utstillingsdesign har en egen linje på VG3. I interiør fortsetter en å lære om innredning, fargekombinasjoner, materialer, plassering av møbler, stil også videre. I tillegg vil man lære om hvordan en skal kommunisere med kunder, lage arbeidstegninger, lage budskjett og å dokumentere sitt eget arbeid. VG3 vil gå dypere inn i faget og dekke flere temaer enn VG2. VG3 har også en praksisuke lengre i bedrift enn hva VG2 har.

Etter utdanningen 
Etter VG3 kan en få jobb i bedrift eller å jobbe som frilanser. En regnes som en ferdig utdannet interiørkonsulent etter tre år på videregående skole og en må ikke gå ut i lære. Allikevel velger noen å gå ut i lære i stedet for å ta VG3.

Undervisning 
Undervisningsformene kan variere fra tavleundervisning, filmvisninger, bedriftsbesøk og økter hvor elevene selv tegner og lager modeller. Siden interiør er et praktisk fag, benyttes det færre lærebøker enn på studieretningen generell studiekompetanse, og mange ganger må eleven selv ta ansvar for egen læring og å finne ut hvilken fremgangsmetode som fungerer best for henne/ham. Faget preges av at det ikke kan utpensles faste fasitsvar, ikke minst siden hver kunde er forskjellig.

Personlige egenskaper som er viktig å ha er kreativitet, planleggingsevne, sans for form og farge, evne til å markedsføre seg selv og evne til å se kundens behov. For at kandidatene skal bli i stand til å hevde seg i et marked preget av stor konkurranse, legges det stor vekt både skriftlige og muntlige presentasjoner i programfaget, i tillegg til at elevene må være i stand til å lage nye interiører. Det settes ulike karakterer i de forskjellige delene av faget.

Kvalifikasjoner etter endt utdannelse 

VG2 kvalifiserer til arbeid som:

 Interiørkonsulent
 Profileringsdesigner
 Utstillingsdesigner

VG3 kvalifiserer til:

Arbeid som interiørkonsulent
 Ta generell studiekompetanse for videre utdanning.

Skoler med faget interiør og utstillingsdesign 
Oversikt over fylker og skoler som hadde tilbud om interiør og utstillingsdesign i den videregående skole undervisningsåret 2019−2020.

 Agder (2): Eilert Sundt videregående skole studiested Lista og Sam Eyde videregående skole
 Møre og Romsdal (1): Borgund videregående skole
 Nordland (1): Bodin
 Innlandet (3): Lillehammer-, Hamar katedralskole og Sentrum videregående skole
 Rogaland (3): Vågen, Ølen og Haugaland
 Troms og Finnmark (1): Bardufoss
 Vestland (2): Årstad og Eid
 Oslo (1): Elvebakken
 Vestfold og Telemark (1): Sandefjord
 Viken (7): Skedsmo-, Bjørkelangen-, Ås-, Glemmen-, Mysen-, Åssiden-, og Hønefoss
 Trøndelag (2): Thora Storm videregående skole og Ole Vig videregående skole

Se også 

 Interiør
 Interiørarkitekt
 Design
 Fargelære
 Videregående skole

Referanser

Eksterne lenker 

 Interiør, dagsavisen Besøkt 05.07.19

Utdanning i Norge
Skoler
Videregående skoler